text: [{"text_idx": "#000000", "text": "Go\u0301\u00f0u TB fjepparar n\u00e6r og fjar!"}, {"text_idx": "#000001", "text": "Nu\u0301 2022 av a\u0301lvara er fari\u00f0 at n\u00e6rkast endanum, og 2023 n\u00e6rkast i\u0301 hv\u00f8rjum, ynskir felagi\u00f0 at senda \u00f8llum TB-fjepparum eina ny\u0301ggja\u0301rsheilsu.\nA\u0301 eykaa\u00f0alfundi 27. desember fekk Tv\u00f8royrar Bo\u0301ltfelag ny\u0301ggjan formann, Andre\u0301 Dalfoss, i\u00f0 eisini var forma\u00f0ur a\u0301rini 2011-2013.\nFyri at taka eitt sindur saman um a\u0301ri\u00f0, i\u00f0 er vi\u00f0 at halla, so kann sigast, at ta\u00f0 var vi\u00f0 spenningi, at fari\u00f0 var\u00f0 undir kappingara\u0301ri\u00f0, og solei\u00f0is eigur ta\u00f0 at vera. Fyrstu tveir dystirnir enda\u00f0u vi\u00f0 sigrum, men si\u0301\u00f0ani komu tveir o\u0301sigrar slag i\u0301 slag. Ti\u0301betur erna\u00f0ust okra menn skjo\u0301tt, og eftir ta\u00f0 vann TB heili 11 dystir a\u0301 ra\u00f0.\nEndin a\u0301 kappingara\u0301rinum gj\u00f8rdist ikki eins go\u0301\u00f0ur, men einastandandi sigursr\u00f8\u00f0in fra\u0301 5. til 15. umfar var vi\u00f0 til at tryggja, at TB enda\u00f0i a\u0301 einum tri\u00f0ja pla\u0301ssi. Hetta var, sum kunnugt, no\u0301g miki\u00f0 til at tryggja aldursforsetanum s\u00e6ti\u00f0 i\u0301 bestu deildini kappingara\u0301ri\u00f0 2023.\nI\u0301 hevur TB eisini havt eitt felagsli\u00f0 i\u0301 oynni i\u0301 bestu kvinnudeilduni. Kvinnurnar eru sera ungar i\u0301 fo\u0301tboltsh\u00f8pi, til at luttaka i\u0301 bestu deildini, hetta sa\u0301st eisini tey fyrstu umf\u00f8rini. T\u00e6r fingu utlendskan styrk i\u0301 summarste\u00f0ginum, og ta\u00f0 gj\u00f8rdi go\u0301\u00f0an mun. Allar vi\u0301stu sera go\u0301\u00f0an hugbur\u00f0 i\u0301 venjingunum, ho\u0301ast mo\u0301tbrekkan var br\u00f8tt. Okur vo\u0301na at ta\u00f0 fer at ganga betur i\u0301 2023"}, {"text_idx": "#000002", "text": "I\u0301 farna a\u0301ri fylti aldursforsetin hja\u0301 skipa\u00f0um, f\u00f8royskum i\u0301tro\u0301tti, Tv\u00f8royrar Bo\u0301ltfelag, 130 a\u0301r. Hetta var\u00f0 ha\u0301ti\u0301\u00f0arhildi\u00f0 vi\u00f0 mane\u0301r, og ein heil vika var\u00f0 sett av til at ha\u0301ti\u0301\u00f0arhalda felagi\u00f0 a\u0301 ymsan ha\u0301tt.\nI\u0301 2022 skipa\u00f0i ungdo\u0301msdeildin hja\u0301TB enn einafer\u00f0 fyri fo\u0301tbo\u0301ltssku\u0301la, og \u2013 enn einafer\u00f0, freistast ein at siga \u2013 eydna\u00f0ist hesin framu\u0301r v\u00e6l. V\u00e6l yvir 100 b\u00f8rn (og vaksin) sto\u0301rhugna\u00f0u s\u00e6r o\u0301f\u00f8rt i\u0301 3 dagar. To\u0301 er ta\u00f0, enn sum a\u0301\u00f0ur, ein sannroynd, at onki sli\u0301kt letur seg gera uttan eitt o\u0301tal av sja\u0301lvbodnum kreftum, i\u00f0 hesar \u2013 og allar a\u0301rsins dagar \u2013 leggja eitt sto\u0301rt og o\u0301l\u00f8nt arbei\u00f0i fyri at gera TB til eitt felag, i\u00f0 ein kann vera stoltur av."}, {"text_idx": "#000003", "text": "Fo\u0301tbo\u0301ltur er ein i\u0301tro\u0301ttargrein, i\u00f0 skapar gle\u00f0i fyri tey, sum i\u0301\u00f0ka eins v\u00e6l og fyri tey, sum stu\u00f0la. I\u0301 vi\u00f0gongd og i\u0301 mo\u0301tgongd. Men ho\u0301ast ta\u00f0 er stuttligt at vera vi\u00f0, so ynskja \u00f8ll tey, i\u00f0 i\u0301\u00f0ka, eisini at vera vi\u00f0 fyri at vinna. Tv\u00f8royrar Bo\u0301ltfelag, grundarsteinurin i\u0301 f\u00f8royskum fo\u0301tbo\u0301lti, vil vera i\u0301 bestu deildini, og ti\u0301 eru fyrireikingarnar til komandi kappingara\u0301r av a\u0301lvara farnar i\u0301 gongd.\nTa\u00f0 er at fegnast um, at TB eigur no\u0301gvar ungar leikarar, i\u00f0 uttan iva fara at fa\u0301a ein lyklaleiklut komandi kappingara\u0301r. Ho\u0301ast ta\u00f0 er trupult, fyri ikki at siga o\u0301gj\u00f8rligt, at kla\u0301ra seg uttan u\u0301tlendskan styrk, serliga hja\u0301 einum felag i\u0301 Su\u00f0uroynni, so er ta\u00f0 felagsins vo\u0301n, at ungu og lokalu leikararnir gerast bulurin a\u0301 ti\u0301 li\u00f0i, sum aftur fer at royna seg i\u0301 bestu deildini.\nEnn er seinasta hond ikki l\u00f8gd a\u0301 ho\u0301pin fyri komandi a\u0301r, men TB arbei\u00f0ir hart fyri at leingja vi\u00f0 fleiri av berandi kreftunum fra\u0301 farna kappingara\u0301ri, ikki minst vi\u00f0 okra egnu ungu leikarar. Eisini kann v\u00e6ntast, at ny\u0301ggj andlit ver\u00f0a at si\u0301ggja i\u0301 ho\u0301pinum kappingara\u0301r.\nYnski\u00f0 hja\u0301 ny\u0301ggja formanninum og nevndini annars er, at \u00f8ll standa saman um TB, og at ta\u00f0 skal gangast Tv\u00f8royrar Bo\u0301ltfelag, leikarum og stu\u00f0lum v\u00e6l i\u0301 komandi a\u0301ri.\nFelagi\u00f0 vil ynskja \u00f8llum eitt gott og eydnuberandi ny\u0301ggja\u0301r."}, {"text_idx": "#000004", "text": "Something is wrong.Instagram token error."}]